钦定古今图书集成/明伦汇编/闺媛典/第283卷 > 皇清十六 > 李三省妻谭氏
## 钦定古今图书集成/明伦汇编/闺媛典/第283卷 > 皇清十六 > 李三省妻谭氏

按《徐州志》：谭氏，徐州指挥师伋女。幼许字州人李三省，年十五于归，贞淑婉嫟，兰秘渊映，内则不诵而娴诸女红丝枲织纴之事，自幼通晓。孝养翁姑，备物尽志，甚得欢心。省肄业虎闱，氏实佐之。攻苦茹淡，手自拮据，昕夕不辍。曰：“吾闻内无失政，庶令下帷者一意卒业耳。” 时已举二子，长崇本，次崇香。会省抱火疾一年，氏心忡忡，恍焉若失，进匕箸药饵，蓬垢羸瘠，若与死为邻者已，省病日笃，私泣曰：“上老下幼，其谁与归？” 遂欲自裁，为姑觉救。省于昏瞆中闻泣声徐甦，乃抱氏首，大恸而绝。氏勺水不入口，数日必死乃已。众戚劝之不回。舅姑泣谓曰：“吾二人老矣，旦暮且不自保，乌能保？若二雏，是速吾两人死也。” 遂以头触省棺，氏乃强就啜饮。时年二十有五，𫔎户垂幌，言不出阃，足不逾户，亲族罕识其面。躬洁滫瀡，以事舅姑；督臧获，力稼穑，以备缺乏。强宗之亡赖者，利氏他适以肥己，每怂恿其舅姑令再嫁。氏痛哭曰：“女无二适，贵贱皆同。况出自名阀，号为士人妻者，敢萌他志，以辱先人乎？” 于是髡发刺面，血流沾裳，姑不敢复言，亡赖者且敛容退矣。三年舅没，送终如礼，姑没亦然。二子长充郡诸生，次亦卒业成均，皆母氏之教也。。